次韻季共蓬齋新梅
作者：周紫芝
朝代：宋

paragraphs: 王郎巧催花，妙語起槁枯。
譬如返魂香，能使死者蘇。
詩成花亦開，小草時卷舒。
頗如風前柳，勝韻花中無。
蓬齋姑射仙，不待折簡呼。
芳姿倚醉玉，未用須人扶。
自君作周旋，此德良不孤。
移根始山中，一笑煩王都。
坐令桃李花，淺俗皆凡夫。
棐几滑以净，雲窗窈而虛。
釅白奪寒雪，軟紅空九衢。
我久離山中，問花今何如。
殷勤培弱榦，何日課獠奴。
於花苟得計，於我亦何愚。
此意倘復遂，瘦地良可鋤。
誦君種花句，撫卷長嗟吁。